b'\n_START_ARTICLE_\nArvid Wennerstr\xc3\xb6m\n_START_PARAGRAPH_\nArvid Johannes Wennerstr\xc3\xb6m (17. huhtikuuta 1891 Kuopio \xe2\x80\x93 20. joulukuuta 1927) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4nen vanhempansa olivat maanmittausinsin\xc3\xb6\xc3\xb6ri Karl Otto Edvard Wennerstr\xc3\xb6m ja Maria Josefina Tenl\xc3\xa9n. H\xc3\xa4net vihittiin avioliittoon vuonna 1921 Hanna Mailis Kvickin kanssa.\n_START_SECTION_\nOpinnot\n_START_PARAGRAPH_\nH\xc3\xa4n k\xc3\xa4vi seitsem\xc3\xa4n luokkaa Savonlinnan reaalilyseota ja Suomen liikemiesten kauppaopiston.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nT\xc3\xa4m\xc3\xa4 Suomen osuuskauppojen keskuskunnan p\xc3\xa4\xc3\xa4konttorissa Helsingiss\xc3\xa4 konttoristina ty\xc3\xb6skennellyt nuorimies liittyi Saksassa sotilaskoulutusta antavalle Pfadfinder-kurssille, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 25. helmikuuta 1915 ja h\xc3\xa4net sijoitettiin joukon 2. komppaniaan. My\xc3\xb6hemmin h\xc3\xa4net sijoitettiin Kuninkaallisen, Preussin J\xc3\xa4\xc3\xa4k\xc3\xa4ripataljoona 27:n 2. komppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahden rannikkoasemissa sek\xc3\xa4 Aa-joen talvitaisteluissa. H\xc3\xa4n suoritti Libaussa sotakoulun A-kurssin.\n_START_SECTION_\nSuomen sis\xc3\xa4llissota\n_START_PARAGRAPH_\nH\xc3\xa4n astui Suomen armeijan palvelukseen 11. helmikuuta 1918 yliluutnantiksi ylennettyn\xc3\xa4 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan komppanianp\xc3\xa4\xc3\xa4llik\xc3\xb6ksi ensin 3. J\xc3\xa4\xc3\xa4k\xc3\xa4rirykmentin 7. j\xc3\xa4\xc3\xa4k\xc3\xa4ripataljoonan 3. komppaniaan. H\xc3\xa4net siirrettiin 18. maaliskuuta 1918 alkaen 4. J\xc3\xa4\xc3\xa4k\xc3\xa4rirykmentin 9. j\xc3\xa4\xc3\xa4k\xc3\xa4ripataljoonan 4. komppanian p\xc3\xa4\xc3\xa4llik\xc3\xb6ksi ja 8. huhtikuuta 1918 h\xc3\xa4net siirrettiin komppanioineen 6. J\xc3\xa4\xc3\xa4k\xc3\xa4rirykmentin 18. j\xc3\xa4\xc3\xa4k\xc3\xa4ripataljoonaan, miss\xc3\xa4 komppanian j\xc3\xa4rjestysnumeroksi tuli 2. H\xc3\xa4n otti osaa taisteluihin Suomen sis\xc3\xa4llissodassa Ilveksess\xc3\xa4, Hotakassa ja Muolaassa sek\xc3\xa4 etenemiseen Viipurin-Pietarin rautatielle.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen h\xc3\xa4n palveli komppanianp\xc3\xa4\xc3\xa4llikk\xc3\xb6n\xc3\xa4 6. J\xc3\xa4\xc3\xa4k\xc3\xa4rirykmentist\xc3\xa4 muodostetussa J\xc3\xa4\xc3\xa4k\xc3\xa4ripataljoona n:o 6:ssa, jonka nimi my\xc3\xb6hemmin muuttui Kajaanin sissipataljoonaksi. H\xc3\xa4net siirrettiin 2. lokakuuta 1918 alkaen 1. komppanian p\xc3\xa4\xc3\xa4llik\xc3\xb6ksi It\xc3\xa4-Suomen jalkav\xc3\xa4kirykmentti n:o 5:een, jonka nimi taas muuttui Pohjois-Savon rykmentiksi. H\xc3\xa4net siirrettiin 15. hein\xc3\xa4kuuta 1919 Savon J\xc3\xa4\xc3\xa4k\xc3\xa4rirykmentin I pataljoonan komentajaksi. Armeijasta h\xc3\xa4n erosi 14. toukokuuta 1920 ja astui suojeluskuntaj\xc3\xa4rjest\xc3\xb6n palvelukseen ja toimi Mikkelin suojeluskuntapiirin 1. sotilasohjaajana 1. kes\xc3\xa4kuuta 1920 - 1. maaliskuuta 1921 v\xc3\xa4lisen ajan. H\xc3\xa4net siirrettiin Savonlinnan suojeluskunnan paikallisp\xc3\xa4\xc3\xa4llik\xc3\xb6ksi ja toimi siell\xc3\xa4 15. elokuuta 1921 - 15. elokuuta 1922 v\xc3\xa4lisen ajan, josta h\xc3\xa4net siirrettiin Pohjois-H\xc3\xa4meen suojeluskuntapiirin 3. alueen p\xc3\xa4\xc3\xa4llik\xc3\xb6ksi ja hoiti teht\xc3\xa4v\xc3\xa4\xc3\xa4 15. tammikuuta - 15. huhtikuuta 1926 v\xc3\xa4lisen ajan. Suojeluskuntaty\xc3\xb6ns\xc3\xa4 ohella h\xc3\xa4n toimi my\xc3\xb6s liikemiehen\xc3\xa4 Turussa vuosina 1922 - 1926.'